РЕПУБЛИКА СРБИЈА

НАРОДНА СКУПШТИНА

Одбор за рад, социјална питања,

друштвену укљученост

и смањење сиромаштва

17 Број: 06-2/457-13

27. новембар 2013. године

Б е о г р а д

З А П И С Н И К

28. СЕДНИЦЕ ОДБОРА ЗАРАД, СОЦИЈАЛНА ПИТАЊА,

ДРУШТВЕНУ УКЉУЧЕНОСТ И СМАЊЕЊЕ СИРОМАШТВА,

ОДРЖАНЕ 26. НОВЕМБРА 2013. ГОДИНЕ

 Седница је почела у 12, 20 часова.

 Седницом је председавала Милица Дроњак, председница Одбора.

 Седници су присуствовали чланови Одбора: Катица Вијук, Миланка Јевтовић Вукојичић, Александар Радојевић, Љиљана Миладиновић, Сања Чековић, Саша Дујовић, Мирјана Драгаш и Ранка Савић, као и заменик члана Велимир Станојевић (Мирослав Маркићевић).

 Седници нису присуствовали чланови Одбора: Иван Бауер, Љиљана Лучић, Славица Савељић, Јована Јоксимовић, Александар Пејчић, Душица Морчев, као ни њихови заменици.

 Седници су поред чланова одбора, присуствовали следећи народни посланици: Слободан Величковић, Љубица Милошевић, Слободан Јеремић, Мира Петровић и Милорад Стошић.

 Седници су присуствовали и: Драги Видојевић, државни секретар, Милутин Стефановић, специјални саветник министра и Нада Тодоровић, руководилац групе у Министарству рада, запошљавања и социјалне политике, као и Оливера Ружић Попарић, самостални саветник у Министарству финансија.

 На предлог председнице Одбора усвојен је следећи

Д н е в н и р е д:

1. Разматрање Предлога закона о буџету Републике Србије за 2014. годину – Раздео 30 Министарство рада, запошљавања и социјалне политике, са предлозима одлука о давању сагласности на финансијске планове за 2014. годину Републичког фонда за пензијско и инвалидско осигурање, Фонда за социјално осигурање војних осигураника и Националне службе за запошљавање
2. Разно.

 Пре преласка на разматрање утврђеног дневног реда, усвојен је без примедби записник 27. седнице Одбора, одржане 07. новембра 2013. године.

 Прва тачка дневног реда **– Разматрање Предлога закона о буџету Републике Србије за 2014. годину – Раздео 30 Министарство рада, запошљавања и социјалне политике, са предлозима одлука о давању сагласности на финансијске планове за 2014. годину Републичког фонда за пензијско и инвалидско осигурање, Фонда за социјално осигурање војних осигураника и Националне службе за запошљавање**

 **Милица Дроњак** је најпре подсетила да Одбор разматра Предлог закона о буџету у складу са чланом 173. став 1. Пословника Народне скупштине и да ће у складу са поменутим чланом, извештај бити достављен Одбору за финансије, као надлежном радном телу.

 Председница је констатовала да су средства, планирана на позицији Министарства рада за 2014. годину, већа за око 1, 4 милијарди динара, у односу на последњим ребалансом издвојени износ. Највећи пораст је планиран на позицији Породица и деца, где се за социјалну заштиту у овој области предвиђа повећање од око 3, 6 милијарди динара (укупно 47, 3 милијарди динара). Ако се има у виду да поменута позиција обухвата накнаде за породиљска боловања, дечије додатке и различите врсте дотација социјалних трошкова који се односе на децу (смештај у вртиће и хранитељске породице), сматра да је ово повећање добар и користан потез у побољшању стандарда оних којима је социјална помоћ заиста потребна. С друге стране, буџетска средства су значајније смањена на позицијима које се односе на дотације организацијама обавезног социјалног осигурања, у односу на важећи ребаланс (за око 1, 8 милијарди мање).

 Што се финансијског плана Републичког фонда ПИО тиче, приходи су предвиђени у висини од 606 милијарди и 615 милиона динара. Рекла је да је у поређењу са важећим планом, то за око 14 милијарди планираних динара више у 2014. години.

 Као битно је истакла то што се у финансијском плану Фонда ПИО за 2014. годину очекују ефекти измена пакета пореских закона, па се за око 8 милијарди динара смањују дотације из буџета овом фонду, а очекује се за 20 милијарди динара више средстава, рачунајући са побољшаном наплатом доприноса за пензијско и инвалидско осигурање. На тај начин би се удео доприноса у финансирању Фонда повећао (са 53, 6 на 56%), а смањио допринос државне дотације (са 44, 2 на 42%).

 Осврнувши се на параметре које је председница Одбора изнела, **Оливера Ружић Попарић**, самостални саветник у Министарству финансија, рекла је да је Предлог закона у овом делу рађен у сарадњи са представницима Министарства рада, запошљавања и социјалне политике, који су за поједине категорије тражили додатна средства, али да није било могуће изаћи им у сусрет за све што је тражено.

 **Драги Видојевић**, државни скеретар, рекао је да се Раздео 30 састоји од шест одвојених функција и седам глава. Наиме, функције су следеће: Болест и инвалидност, Породица и деца, Социјална помоћ угроженом становништву некласификована на другом месту, Социјална заштита некласификована на другом месту, Општи економски и комерцијални послови и Општи послови по питању рада. Главе су следеће: Инспекторат за рад, Буџетски фонд за програме заштите и унапређења положаја особа с инвалидитетом, Буџетски фонд за установе социјалне заштите, Управа за безбедност и здравље на раду, Управа за родну равноправност, Установе за регистар обавезног социјалног осигурања,остваривање права запослених из радног односа и Савета за развој социјалног дијалога и Буџетски фонд за професионалну рехабилитацију и подстицање запошљавања особа с инвалидитетом.

 Поновио је да је Предлог закона о буџету за 2014. годину урађен у сарадњи са Министарством финансија и у складу с инструкцијом овог министарства, која је садржала јасне параметре за планирање износа по одређеним категоријама расхода, као и лимите за буџетске кориснике. На тај начин је утврђен лимит за 2014. годину од 133, 36 милијарди динара, а у односу на ребаланс буџета за текућу годину, представља повећање од свега 1%. Напоменуо је да је Министарство у обавези да планира приходе установа социјалне заштите индиректних буџетских корисника у свом разделу, иако се ова средства реализују преко подрачуна тих установа. Иако је у поступку израде овог предлога било неопходно уклопити се у постављене лимите, услед извршене пројекције потребних средстава, Министарство је имало захтев за додатно финансирање у укупном износу од 8, 34 милијарди динара. Овим је укупни предлог буџета за 2014. годину износио 141, 69 милијарди и ова средства су ушла у лимит. За ово министарство је у буџету укупно опредељено 139, 81 милијарди динара, што представља повећање од око 1% у односу на укупан буџет за 2013. годину.

 Истакао је да се у оквиру структуре буџета за Раздео 30 у Предлогу закона, односно укупном износу од 139, 81 милијарде динара, налазе приходи из буџета (извор 01) који износе 133, 44 милијарде, примања од иностраних задуживања (извор 11) која износе 23, 76 милиона динара, финансијска помоћ ЕУ (извор 56) која износи 14, 97 милиона динара, а остали приходи установа социјалне заштите (сви остали извори), односе се на део од 6, 33 милијарди динара (чија се реализација, као што је већ речено, обавља преко подрачуна установа).

 Рекао је да у структури укупног Предлога буџета РС, буџет овог министарства учествује са око 13%. Кад је реч о борачко-инвалидској заштити, предвиђено је 15, 15 милијарди динара, што у укупној структури буџета износи 11, 36%, а ова средства се односе на права 36. 900 корисника. Буџет за породицу и децу односи се на накнаде зарада запосленим породиљама, дечији и родитељски додатак, а предвиђено је 47, 25 милијарди динара, што представља доминантан део буџета и износи 35, 41%. Укупан број корисника овог дела буџета је 498.380. У оквиру Социјалне заштите, присутне су новчана социјална помоћ, додатак за туђу негу и помоћ, породични смештај и др, а предвиђена су средства у износу од 31 милијарде 413 милиона, што је 23, 54% укупног буџета. По свим наведеним основама има 329.755 корисника, а када се узму у обзир права утврђена законима по свим основама, укупан број корисника у Републици Србији износи 865035. Дотације за пензије Републичком фонду за пензијско и инвалидско осигурање износе 26, 8 милијарди динара, или 20, 1% укупног буџета, док дотације Националној служби за запошљавање за мере активне политике запошљавања и посебне новчане накнаде износе 2, 8 милијарди, што представља учешће од 2, 1%. Када се саберу права и дотације, они износе 93% од укупног буџета Министарства, а преосталих 7% односи се на: средства за зараде и накнаде зарада запослених у установама социјалне заштите (3, 6%), расходи за редовно функционисање Министарства, укључујући зараде и накнаде зарада за 513 запослених у Министарству (0, 8%), неопходни пратећи расходи за исплату права (0, 6%), подршка особама с инвалидитетом (1%), финансирање Црвеног крста, удружења грађана и неразвијених, односно девастираних општина (0, 6%) и финансирање рада Фонда солидарности, Централног регистра обавезног социјалног осигурања и Социјално-економског савета (0, 4%).

 Истакао је да након ребаланса, буџет Министарства за текућу годину подразумева 132, 067 милијарди (извори 01 и 11). Уколико се посебно посматрају одређена права и издвоји се област борачко-инвалидске заштите, у буџету за текућу годину је предвиђен износ од 15, 18 милијарди, а захтев Министарства је био 15, 38 милијарди, док је предвиђено поменутих 15, 15 милијарди. У области дечије заштите, породице и деце, у текућој години је предвиђено 43, 6 милијарди, захтев Министарства је био 47, 69 милијарди, а Предлогом закона је опредељено 47, 25 милијарди. У области социјалне заштите, у текућој години је предвђен износ од 31, 59 милијарди, захтев је био 32, 13 милијарди, а Предлогом закона је одређен износ од 31, 41 милијарде. Другим речима, кад се говори само о правима, повећање је 3, 8%.

 Рекао је да је у буџету за 2013. годину, у структури укупног износа средстава за социјалну заштиту, садржан и износ од 3, 71 милијарде динара, што је било обезбеђено за исплату две рате једнократне помоћи најсиромашнијим пензионерима, по закључку Владе из 2012. године. Уколико се буџет у 2013. години посматра без овог износа, повећање буџета за 2014. годину износи 12, 7%.

 Истакао је да су у оквиру захтева за додатно финансирање (за шта је накнадно одобрено само 100 милиона динара), биле: мере активне политике запошљавања (4, 9 милијарди), новчана социјална помоћ (1, 47 милијарди), накнада за породиље, дечији родитељски додатак (739, 5 милиона), права из борачко-инвалидске заштите (230 милиона), народне кухиње и пакети хране који се дистрибуирају преко Црвеног крста (147, 9 милиона), накнаде за рад хранитеља (95, 6 милиона), пратећи расходи неопходни за вршење законске надлежности министарства (194, 2 милиона) и Фонд солидарности (508, 4 милиона). Рекао је и да је за Централни регистар обавезног социјалног осигурања тражено 57, 2 милиона динара, што су била неопходна средства за његово несметано функционисање, али да у овом тренутку тих средстава нема.

 Процена је Министарства да до краја наредне године неће бити довољно средстава за све законом утврђене обавезе. Кад је реч о новчаној социјалној помоћи, планирано је вршење исплата на основу инфлације од 5, 5% и повећања броја корисника од најмање 16%. С обзиром на то да Закон о социјалној заштити омогућава остваривање овог права по повољнијим условима, процењује се да ће економска ситуација у 2014. години бити тежа, па ће се ово право усклађивати два пута годишње с индексом потрошачких цена. Рекао је да је Министарство утврдило која је реална потреба за средствима, у оквиру укупног предлога. Из досадашњег искуства, ребалансом буџета су увек одобравана недостајућа средства, па се очекује да одређене корекције и сад буду учињене. Кад се говори о правима из области заштите породице и деце, накнадама зарада запосленим породиљама, родитељским и дечијим додацима, процењено је да ће опредељени обим средстава бити недовољан за исплату свих 12 накнада у току наредне године, али се очекује да и ово буде регулисано ребалансом буџета. Кад је реч о активним мерама запошљавања, евидентна је тенденција умањења средстава за ову намену, па је истакао да је за наредну годину у ове сврхе опредељено само 600 милиона динара, док је према процени Националне службе за запошљавање потребно додатних 4, 9 милијарди које Предлогом закона нису предвиђене. Рекао је да је за Фонд солидарности тражено додатних 508, 35 милиона динара, за захтеве по основу потраживања радника код послодаваца у стечају, што је право по Закону о раду, али су за њихову исплату неопходна додатна средства. Кад је у питању Централни регистар обавезног социјалног осигурања, централизована је база података осигураника и омогућена је миграција података између Републичког фонда ПИО, Републичког фонда здравственог осигурања, Националне службе за запошљавање и Пореске управе. Додатна средства су тражена како би се омогућило редовно функционисање и одржавање ове значајне базе података, међутим, у овом тренутку тих средстава нема у довољној мери. Истакао је и да су средства која су намењена Црвеном крсту, одобрена на нивоу овогодишњег буџета. Процењено је да ће средства за расходе, за редовно функционисање Министарства, обезбеђена на нивоу овогодишњих, у 2014. години омогућити вршење законом дефинисаних надлежности.

 На крају свог излагања, истакао је да се политика Владе, која се односи на социјална давања, у 2014. години неће мењати у односу на текућу годину.

 У дискусији су учествовали: Ранка Савић, Нада Тодоровић, Оливера Ружић Попарић, Саша Дујовић, Миланка Јевтовић Вукојичић и Милица Дроњак.

 **Ранка Савић** је рекла да економска ситуација у земљи јесте лоша и да је евидентан мањак средстава у буџету, али да без обзира на то сматра да средства у буџету нису добро и праведно распоређена. Скренула је пажњу на то да је у оквиру функције 10 – Болест и инвалидност, за новчане казне и пенале по решењу судова предвиђена сума од 80 милиона. У вези са тим је поставила питање да ли је познато колико износи дуг за који корисници туже, у односу на планираних 80 милиона. Кад је у питању функција 70 – Социјална помоћ, рекла је да администрација у области социјалне заштите кошта 9, 166 милијарди, што сматра да је превише у тренутној ситуацији. Кад је реч о економској класификацији 04 – Сопствени приходи, интересовало је због чега нема предвиђених средстава од издавања задужбина, ако се зна да је у питању велики и атрактиван пословни простор. Поставила је питање да ли су у оквиру функције 410 – Послови рада, средства одобрена за отпремнине радника у предузећима у реструктурирању, јер би то значило да је предвиђено да преко 20 хиљада радника остане без посла. Истакла је да се на основу средстава опредељених за услуге по уговору, може закључити да је у Министарству запослено 22% више људи од предвиђеног и да они раде по уговору о делу. Скренула је пажњу на то да су средства за Инспекторат за рад минорна, што је недопустиво с обзиром на важност овог органа, који би требало да представља најефикаснију заштиту запослених. Са негодовањем је упоредила 29 милиона предвиђених за Инспекторат за рад са средствима планираним за донације невладиним организацијама, што износи 75 милиона динара. У делу који се односи на развој социјалног дијалога, сматра да би трошкови Социјално-економског савета требало много транспарентније да буду наведени, у посебној економској класификацији. Занимало је колико је средстава планирано за накнаде за рад члановима овог савета. Рекла је да ће уложити велики број амандмана, јер сматра да је Предлог закона у Разделу 30 потпуно непримерен.

 **Нада Тодоровић**, руководилац групе у Министарству рада, запошљавања и социјалне политике, поновила је да су у Министарству били строго ограничени лимитима, који су ове године први пут имали овако мали раст у односу на буџет из претходне године (само 1%, у односу на 14-15% претходних година). Кад је у питању расподела средстава, као и примедба Ранке Савић да ова подела није била рационална, осврнула се на функцију 070 – Социјална помоћ угроженом становништву некласификована на другом месту. Подсетила је да Министарство не располаже укупним износом средстава у свом буџету, нити их распоређује, о чему је и Драги Видојевић говорио (кад су у питању установе социјалне заштите, које су индиректни корисници овог буџета). Кад је реч о услугама по уговору, подсетила је да се од укупног износа опредељеног за ову функцију, на накнаде за рад хранитеља односи 1 милијарда 82 милиона динара, што представља законско право по основу Закона о социјалној заштити. Кад је у питању број запослених у Министарству за који се трансферишу средства из Раздела 30 (око 7 600 запослених), скренула је пажњу на то да ово није коначан број запослених у установама социјалне заштите, јер се не финансирају сви из раздела Министарства, али да се за овај број запослених обезбеђују средства у Разделу 30 и трансферишу се овим установама (којих је 209). Напоменула је да Министарство распоређује и реализује износ од 4, 7 милијарди, а разлика до укупног износа се односи на остале изворе финансирања које установе планирају и реализују за плате својих запослених. Кад је у питању примедба која се односи на обим средстава опредељен за Инспекторат за рад, рекла је да овај износ објективно јесте мали, али да се у оквиру њега не налазе расходи за плате и накнаде запослених у Инспекторату. Напоменула је и да се функција 410 односи само на редовно функционисање Министарства, чиме нису обухваћени уговори о отпремнинама радника код предузећа у реструктурирању, а сви расходи од плата, преко осталих дискреционих расхода, намењени су за услуге одржавања, трошкове путовања, плате запослених итд. С друге стране, апропријација 414, од 171 милиона, намењена је установама социјалне заштите, од чега је 25 милиона приход из буџета које је Министарство планирало на име трансфера за отпремнине запослених у установама социјалне заштите, а остали део износа (до 171 милиона) представља износ који су за исту намену, из осталих извора финансирања планирале саме установе, а он се реализује са њихових подрачуна. Нагласила је да Министарство није планирало исплату средстава за уговоре по делу, већ је од стране Министарства финанисја одобрено додатних 60 милиона средстава, у оквиру истог обима, првенствено за одржавање информационог система Министарства, који је дотрајао, а у ком се налазе подаци о свих 865 хиљада корисника.

 **Оливера Ружић Попарић**, самостални саветник у Министарству финансија, подсетила је да ће од 2015. године сви буџетски корисници прећи на програмски буџет, као и да ће у оквиру буџета сваког министарства постојати циљеви и индикатори, а сваки део буџета ће бити одвојен и транспарентан.

 Нада Тодоровић је додала да су до ове године средства за рад Социјално-економског савета у разделу Министарства, била планирана у оквиру функције 410 на једној економској класификацији. Међутим, посматрајући Правилник о стандардном класификационом оквиру, ова средства нису била правилно позиционирана, на шта је указала и Државна ревизорска институција. Стога су први пут у Предлогу закона о буџету за 2014. годину, поред Фонда солидарности и Централног регистра, који су већ планирани и за које се обезбеђују средства у оквиру ове главе, додата средства за рад Социјално-економског савета, по економским класификацијама које су у складу са њиховим предлогом финансијског плана.

 **Саша Дујовић** је поставио питање на шта се односи износ од 817 милиона и 752 хиљаде динара, у оквиру позиције 426. Кад је упитању борачко-инвалидска заштита, рекао је да је буџетом предвиђено15 милијарди 150 милиона за 36 900 корисника, што је отрпилике исти износ као и претходне године, за неколико хиљада мање корисника, с обзиром на стопу морталитета у оквиру ове популације. Рекао је да је добро што овај износ у односу на прошлу годину није смањен, међутим, указао је на позицију 481 у оквиру које су дотације невладиним организацијама у области борачко-инвалидске заштите, које су такође остале на истом нивоу од 50 милиона динара. Сматра да су овим невладине организације оштећене и да су њихове потребе далеко веће. Поставио је питање због чега се са позиције која се односи на накнаду за социјалну заштиту, издвајају средства за одржавање спомен-обележја у иностранству.

 Нада Тодоровић је у вези са поменутим износом од 817 милиона 752 хиљаде на позицији 426, одговорила да се ради о осталим изворима финансирања које су планирале установе социјалне заштите, за материјале који су им неопходни у раду, и да због тога у оквиру образложења Предлога закона нема објашњења у вези с овим износом.

 Саша Дујовић је скренуо пажњу и на позицију 481, функција 90, раздео 30, 2, односно на издвојених 328 милиона 291 хиљаду динара за невладине организације – унапређење и промоција права и положаја особа с инвалидитетом. Сматра да би требало наћи начина да се део тих средстава повећа и најавио да ће у овом смислу поднети амандман.

 **Миланка Јевтовић Вукојичић** је у вези са функцијом 70 – права предвиђена Законом о социјалној заштити и Породичним законом, истакла да је кроз ове класификације омогућена одрживост основних давања из закона, а она се односе на најсиромашније и најрањивије категорије грађана. Сматра да је с обзиром на реалну ситуацију, кроз поменуте класификације заштита ове категорије становништва ипак постигнута. Кад су у питању трансфери локалним самоуправама за подстицање социјалне заштите и услуга социјалне заштите на локалном нивоу, истакла је да је добро што се последњих година за најсиромашније јединице локалне самоуправе опредељују ова средства. Похвалила је издвајање средстава за невладине организације, односно за Црвени крст, за потребе финансирања народних кухиња и пакета хране у 75 градова и општина и нагласила да би издвајања у ове сврхе убудуће требало да буду већа. Осврнула се и на дотације општинским удружењима особа с инвалидитетом и рекла да је ова класификација значајна с аспекта унапређења квалитета живота особа с инвалидитетом на локалном нивоу. Поменула је и конкурсе које Министарство сваке године расписује, у циљу дотирања удружења особа с инвалидитетом, а ради обезбеђивања веће приступачности, адекватне опремљености простора и осталих услуга које се односе на побољшање њиховог квалитета живота. Истакла је да помињање заслужују и дотације за рад удружења која се баве родном равноправношћу и борбом против насиља над женама. Сматра да је овакав предлог буџета, кад су у питању социјална давања и уопште давања најугроженијим категоријама становништва, реалан и одржив.

 Председница Одбора је истакла да Предлог закона о буџету представља одраз реалне финансијске државне политике, чија је намера да спроведе мере штедње, али тако да то буде што мање на уштрб социјалне политике и стандарда грађана.

 Одбор је већином гласова (8 за, 2 против) одлучио да предложи Одбору за финансије, републички буџет и контролу трошења јавних средстава да прихвати Предлог закона обуџету Републике Србије за 2013. годину – раздео 30 Министарство рада, запошљавања и социјалне политике у начелу**,** сапредлозима одлука о давању сагласности на финансијске планове за 2014. годину Републичког фонда за пензијско и инвалидско осигурање, Фонда за социјално осигурање војних осигураника и Националне службе за запошљавање, који је поднела Влада Републике Србије.

 За известиоца Одбора на седници Одбора за финансије, републички буџет и контролу трошења јавних средстава одређена је Милица Дроњак, председница Одбора.

 Седница је завршена у 13, 40 часова.

 СЕКРЕТАР ПРЕДСЕДНИЦА

 Жужана Сич Леви Милица Дроњак